《南园雅集分得陪字》
明代·梁韡

白社偏从郭外开，才人宴集碧云堆。铿锵金石同敲句，潋滟葡萄共举杯。

风月拉为元亮侣，溪山招得谢安来。时光荏苒年将换，何吝林泉一笑陪。

作者简介：梁韡，字文焕，号乐道。东莞人。明代宗景泰四年（一四五三）举人，官湖广巴东知县。晚与任东桥、李书朋等结社凤台，时相唱和。事见民国张其淦编《东莞诗录》卷七。